मरने वालों में 2 बच्चे भी; सीरिया ने कहा- यह नरसंहार जैसा
Russia Air Strikes On Syria - 9 Killed. रूस ने रविवार को उत्तर पश्चिमी सीरिया के विद्रोहियों के कब्जे वाले इलाकों पर हवाई हमला किया। इसमें दो बच्चों समेत 9 लोगों की मौत हो गई।
रूस ने रविवार को उत्तर पश्चिमी सीरिया के विद्रोहियों के कब्जे वाले इलाकों पर हवाई हमला किया। इसमें दो बच्चों समेत 9 लोगों की मौत हो गई। न्यूज एजेंसी AFP के मुताबिक, हमला इदलिब प्रांत के जिस्र अल-शुघुर शहर के मार्केट और जबल अल जाविया इलाके में हुआ।
सीरिया ने इस हमले को नरसंहार के बराबर बताया है। वहीं, जिस्र अल-शुघुर शहर के घटनास्थल पर मौजूद 35 साल के मजदूर साद फातो ने बताया कि हमले के दौरान उन्होंने लोगों की जान बचाने में मदद की।
उन्होंने कहा- रूसियों ने हम लोगों पर गोले बरसाए। हमले के वक्त मैं बाजार में गाड़ी से टमाटर और खीरे उतार रहा था। हमले की बाद की तस्वीर को शब्दों में बयां नहीं किया जा सकता है। लोगों की मदद करने की वजह से मेरे हाथों में अभी तक खून लगा है।
AFP के रिपोर्टर ने घटनास्थल से काले धुएं का गुबार उठता देखा। कुछ ही देर में एंबुलेंस मौके पर पहुंची और घायलों को अस्पताल ले जाने का काम शुरू हुआ।
हमले की तस्वीरें देखें...
साल का सबसे घातक हमला
ब्रिटेन स्थित सीरियन ऑब्जर्वेटरी फॉर ह्यूमन राइट्स के चीफ रामी अब्देल रहमान ने कहा कि ये इस साल सीरिया में रूस का सबसे घातक हमला है, जो नरसंहार के बराबर है। उन्होंने बताया कि पिछले हफ्ते भी रूस की ओर से किए गए एक ड्रोन हमले में दो बच्चों सहित चार लोगों की मौत हो गई थी।
सीरियाई रक्षा मंत्रालय ने रविवार शाम एक बयान जारी किया। मंत्रालय ने कहा कि पिछले कुछ दिनों में हमा और लताकिया प्रांत में कई लोग मारे गए हैं।
रूस ने 23 जून के हमले का बदला लिया
दरअसल, 23 जून को करदाहा शहर पर विद्रोहियों ने हमला कर दिया था। ये शहर रूस के हमीमिम एयर बेस के पास है और सीरियाई प्रेसिडेंट बशर-अल-असद का पैतृक शहर है। रूस सीरियाई प्रेसिडेंट का सपोर्ट करता है। माना जा रहा है कि 23 जून को हुए हमला का जवाब देते हुए रूस ने इदलिब प्रांत के शहरों पर हमला किया है।
सीरिया गृह युद्ध में रूस और तुर्किये की अहम भूमिका रही है। इस पूरे मामले को समझिए...
